Ilmajoella on roihahtanut kärhämä kunnanjohtajan ja kahden perussuomalaisen kesken. Kunnanjohtaja Seppo Pirttikoskesta on tehty poliisille kaksi rikosilmoitusta viikonlopun aikana. Syynä on maanantaina kokoontuvan Ilmajoen kunnanhallituksen esityslista, jossa nimellä mainiten esitetään syytöksiä kahta perussuomalaista kohtaan.

Erikoinen tapahtumaketju sai alkunsa Ilmajoella kunnanvaltuuston päätöksestä, jossa vaalialueiden määrä pudotettiin neljään. Myöhemmin uudessa käsittelyssä valtuusto pitikin vanhan aluejaon voimassa, mutta uusi jako oli laitettu jo täytäntöön ja ilmoitettu maistraattiin. Sen takia ensi vuoden eduskuntavaalit käydään neljällä vaalialueella.

Ilmajoen kunnahallituksen jäsen ja ensimmäisenä varapuheenjohtajana toimiva perussuomalaisten Juha Mäenpää teki lokakuussa valtuustoaloitteen, jossa hän vaati asian selvittämistä ja mahdollista korjaamista.

Maanantaisen kunnanhallituksen esityslistalla on aloitteeseen tehty vastine, jossa kunnanjohtaja Seppo Pirttikoski toteaa, että perussuomalaiset Juha Mäenpää ja Veli-Matti Anttila ovat uhkailleet kahta kunnan virkamiestä ja häirinneet heidän työtään.

Tästä esityslistan kohdasta on kyse:

Asiassa on koettu syksyn aikana aiheeseen liittyen (mm. äänestysalueiden maistraattiin ilmoittaminen) kunnanvirastolla muutaman henkilön (Veli-Matti Anttila / perussuomalaiset, Juha Mäenpää / perussuomalaiset) toimesta erikoista häirintää työpaikalla esim. rikosilmoituksilla uhkailua jne., joka on kohdistunut keskusvaalilautakunnan sihteeriin ja hallinto- ja talousjohtajaan.

Rikosilmoitukset tehty

Juha Mäenpää ja Veli-Matti Anttila syyttävät kunnanjohtajaa kunnianloukkauksesta. Molemmat ovat tehneet rikosilmoituksen poliisille.

– En edes haluaisi tätä asiaa julkisuudessa kommentoida, mutta koska kunnanhallituksen esityslistoihin kirjoitetut syytökset ovat niin kovia, haluan kertoa asioista oman näkemykseni. Meillä on ollut vääntö, joka on alkanut kunnan äänestysaluejaon muuttamisesta. Ei meillä ole siitä oikein ollut edes sanaharkkaa, vaan se on kerralla äitynyt näin isoksi asiaksi, että kunnan arkistoitaviin papereihin kirjoitetaan tämmöinen syytös. Ja sitä minä en voi hyväksyä, sanoo Juha Mäenpää.

Mäenpää on sitä mieltä, että syytökset olisi pitänyt tuoda asianosaisten tietoon ennen kuin niistä kirjoitetaan esityslistaan.

– Meille ( Mäenpää ja Anttila) ei ole tästä asiasta millään tavalla kerrottu etukäteen. Siitä, että me oltais ketään häiriköity. En koe mitään uhkailua esittäneeni. Olen halunnut tähän asiaan (äänestysaluejaon muuttamisesta) lisäselvyyttä, ja koska tämä on sellainen mielestäni tulkinnanvarainen asia, niin oon sanonut meidän kunnan hallintojohtajalle, että teen tästä tutkintapyynnön. Itse asiasta on tutkintapyyntö, mutta nyt kun näin nämä syytökset tuolla asiakirjoissa, niiden kanssa menin poliisille, ja näistä poliisi sanoi, ettei tämä ole mikään tutkintapyynnön paikka vaan tämä on kunnianloukkaus ja siitä pitää tehdä rikosilmoitus.

Kunnanjohtaja: Kiusaamista ei pidä sallia

Kunnanjohtaja Seppo Pirttikoski pysyy kirjoittamiensa rivien takana, vaikka harmitteleekin asiasta syntynyttä kalapaliikkia. Pirttikoski katsoo, että hänen kahta alaistaan on kiusattu ja puuttui asiaan.

– Kun valtuuston päätöstä on pantu täytäntöön, ovat Juha Mäenpää ja Veli-Matti Anttila sitä kritisoineet. Tässä yhteydessä viranhoitajia on uhattu vähintäänkin epäsuorasti rikostutkinnalla. Siis näitä minun kahta alaistani on heidän toimestaan uhattu rikostutkinnalla. Haluan pitää alaisistani hyvää huolta, eikä tällaista ikään kuin kiusaamista virantoimituksessa meidän kenenkään pidä sallia tai hyväksyä, Seppo Pirttikoski sanoo.

Vaikka kunnanjohtajasta on tehty rikosilmoitus, toivoo Juha Mäenpää muitakin toimia.

– Ensisijaisena vaihtoehtona näen sen, että kunnanjohtaja pyytää anteeksi ja pahoittelee. Toivon, että hän vetää sanansa pois, koska ei näissä ole mitään perää. Syytökset tulivat ihan puskista. Itse koen, että tässä on lähtenyt mopo keulimaan, Mäenpää summaa.

Myös Pirttikoski oli maanantaina sovittelevalla kannalla.

– Kaikkein paras ratkaisu tässä on se, että me mentäis neljästään tai viidestään saman pöydän ääreen ja puhutaan asia loppuun saakka – sekin minulle sopii varsin hyvin. Mutta sekin sopii, että tutkinta viedään loppuun ja poliisi katsoo asian omalta kannaltansa, Pirttikoski toteaa.